CELEX: 32019R0962
Language: sk
Date: 2019-06-12 00:00:00
Title: Nariadenie Komisie (EÚ) 2019/962 z 12. júna 2019, ktorým sa mení príloha I k nariadeniu Európskeho parlamentu a Rady (ES) č. 1831/2003, pokiaľ ide o zavedenie dvoch nových funkčných skupín kŕmnych doplnkových látok (Text s významom pre EHP)

13.6.2019   
               
               
                  SK
               
               
                  Úradný vestník Európskej únie
               
               
                  L 156/1
               
            
         NARIADENIE KOMISIE (EÚ) 2019/962
         z 12. júna 2019,
         ktorým sa mení príloha I k nariadeniu Európskeho parlamentu a Rady (ES) č. 1831/2003, pokiaľ ide o zavedenie dvoch nových funkčných skupín kŕmnych doplnkových látok
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 1831/2003 z 22. septembra 2003 o doplnkových látkach určených na používanie vo výžive zvierat (1), a najmä na jeho článok 6 ods. 3,
         keďže:
         
                     (1)
                  
                  
                     V nariadení (ES) č. 1831/2003 sa stanovuje zaradenie kŕmnych doplnkových látok do kategórií a v rámci nich do funkčných skupín na základe ich funkcií a vlastností.
                  
               
                     (2)
                  
                  
                     V dôsledku vedecko-technického rozvoja existujú rôzne látky, ktoré môžu mať technologický účinok na krmivá, ktorý nie je opísaný vo vzťahu k už existujúcim funkčným skupinám. Je preto vhodné v rámci kategórie „technologické doplnkové látky“ vytvoriť novú generickú funkčnú skupinu s cieľom takéto látky zaradiť.
                  
               
                     (3)
                  
                  
                     Z vedeckých štúdií vyplýva, že okrem správnej poľnohospodárskej praxe zabezpečujúcej pohodu zvierat a dodržiavania ustanovení o dobrých životných podmienkach zvierat v EÚ môžu niektoré kŕmne doplnkové látky pomáhať zvieratám v dobrom zdravotnom stave udržať si dobrý fyziologický stav, prispievať k dobrým životným podmienkam zvierat, priaznivo ovplyvňovať odolnosť zvierat proti stresovým faktorom alebo podporovať ich pohodu v určitých situáciách. Keďže hlavnú funkciu týchto kŕmnych doplnkových látok nemožno zaradiť do žiadnej z osobitných funkčných skupín stanovených v nariadení (ES) č. 1831/2003, je vhodné do kategórie „zootechnické doplnkové látky“ pridať novú funkčnú skupinu. Umožní sa tak lepšie vymedziť určený účel uvedených doplnkových látok, stanoviť kritériá na hodnotenie účinnosti a zabezpečiť právnu zrozumiteľnosť pre žiadateľov.
                  
               
                     (4)
                  
                  
                     Aby bolo možné zaviesť tieto dve nové funkčné skupiny, mala by sa príloha I k nariadeniu (ES) č. 1831/2003 zodpovedajúcim spôsobom zmeniť.
                  
               
                     (5)
                  
                  
                     Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,
                  
               PRIJALA TOTO NARIADENIE:
         
            Článok 1
            Zmeny nariadenia (ES) č. 1831/2003
            Príloha I k nariadeniu (ES) č. 1831/2003 sa mení takto:
            
                        1.
                     
                     
                        V bode 1 sa dopĺňa toto písmeno:
                        
                                    „o)
                                 
                                 
                                    iné technologické doplnkové látky: látky alebo v relevantných prípadoch mikroorganizmy pridávané do krmiva na technologické účely, ktoré priaznivo ovplyvňujú vlastnosti krmiva.“
                                 
                              
                  
                        2.
                     
                     
                        V bode 4 sa dopĺňa toto písmeno:
                        
                                    „e)
                                 
                                 
                                    stabilizátory fyziologického stavu: látky alebo v relevantných prípadoch mikroorganizmy, ktoré pri podávaní zvieratám v dobrom zdravotnom stave priaznivo ovplyvňujú ich fyziologický stav vrátane ich odolnosti proti stresovým faktorom.“
                                 
                              
                  
         
            Článok 2
            Nadobudnutie účinnosti
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 12. júna 2019
            
               
                  Za Komisiu
               
               
                  predseda
               
               Jean-Claude JUNCKER
            
         
         
            (1)  Ú. v. EÚ L 268, 18.10.2003, s. 29.